作者:陳紀
標題:賀新郎
內容:趁拍哀弦促。聽泠泠、弦間細語，手間推覆。鶯語間關花底滑，急雨斜穿梧竹。又澗底、松風簌簌。鐵撥鵾弦春夜永，對金釵鍾乳人如玉。敲象板，翦銀燭。六麼聲斷涼州續。悵梅花、歲晚天寒，佳人空谷。有限絃聲無限意，淪落天涯幽獨。頓喚起、閒愁千斛。賀老定場無處問，到如今，只鼓昭君曲。呼羯鼓，瀉醽醁。